এক বছর আগেও যুক্তরাষ্ট্রের পাগলাটে প্রেসিডেন্ট ডোনাল্ড ট্রাম্প হারিরির প্রশংসা করে বলেছিলেন, তিনি সামনে দাঁড়িয়ে হিজবুল্লাহর বিরুদ্ধে লড়াই করছেন। তিনি হয়তো জানতেন না, হারিরি হিজবুল্লাহ সদস্যদের তাঁর মন্ত্রিসভায় রেখেছেন। শিয়া হিজবুল্লাহকে নিরস্ত্র করা বা ভেঙে দেওয়ার জন্য বহুদিন ধরে চেষ্টা চালিয়ে যাচ্ছে যুক্তরাষ্ট্র ও সৌদি আরব। কারণ হিজবুল্লাহকে অস্ত্র সরবরাহ করে ইরান (ইসরায়েলের প্রধান শত্রু) এবং সিরিয়া তাদের মিত্র (দেশটির প্রেসিডেন্ট আসাদকে এখনো গদিচ্যুত করার স্বপ্ন দেখে যুক্তরাষ্ট্র, সৌদি আরব এবং ইসরায়েলও দেখে)। হিজবুল্লাহকে জব্দ করার জন্য লেবাননের সেনাবাহিনীকে অস্ত্র সরবরাহ করে চলেছে যুক্তরাষ্ট্র। কিন্তু বাস্তবতা হলো, তারা হিজবুল্লাহর বিরুদ্ধে যাবে না। বরং কয়েক মাস আগে তারা হিজবুল্লাহর সঙ্গে মিলে উত্তর-পশ্চিম লেবানন থেকে ইসলামিক স্টেটের (আইএস) সন্ত্রাসীদের হঠিয়েছে। অর্থকষ্টে থাকার পরও বৈরুতকে অনেক সহায়তা করছে ইরান। কিভাবে তারা এ ব্যবস্থা করছে আমরা জানি না। সিরিয়ার সঙ্গেও সামরিক ও প্রতিরক্ষা চুক্তি করেছে ইরান।